钦定古今图书集成/明伦汇编/官常典/第571卷 > 耶律恕
## 钦定古今图书集成/明伦汇编/官常典/第571卷 > 耶律恕

按《金史》本传：“恕字忠厚，本名耨里，辽横帐秦王之族
也。为人谨愿有志，喜读书，通契丹大小字。与耶律高
八来归，娄室问高八曰：‘与尔同来者谁可任用治军
旅事’？高八对曰：‘耨里可’。娄室与宗翰伐宋，恕隶前锋，
取和尚原，攻仙人关，特为睿宗所知。再除太原、真定
少尹，撒离喝辟署陕西参谋，委以军务，迁行台兵部”
侍郎，再迁尚书左司郎中。海陵为平章政事，谓恕曰：
“君亦有党乎？”恕正色曰：“穷则独善其身，达则兼善天
下，不以其道得之，非恕之志也，何朋党之有？”海陵徐
曰：“前言戏之耳。”久之，为沁南军节度使，迁行台工部
尚书。行台罢，改安国军节度使，为参知政事。以疾求
解，为兴中尹，入为太子少保。正隆元年致仕，封广平
郡王。薨，年六十九。二年，例赠银青光禄大夫。